Amor Vittone wéér die ‘skurk’Doringrosie (Foto: Verskaf) Sy was maar pas 18 toe prinses Aurora haar vinger op ŉ spinwiel prik en ŉ diep slaap verval. Dié prik sou haar tot in ewigheid laat slaap, behalwe as ŉ soen van die prins haar kon laat ontwaak… Dié fantasiewêreld van sprokies en romanse herleef van 5 Mei tot 4 Junie in Emperors Palace in Kemptonpark wanneer dié klassieke verhaal te sien is as ’n splinternuwe Afrikaanse pantomime, Doringrosie. Charlize Berg vertolk die titelrol teenoor Marno van der Merwe as die heldhaftige prins Aalwyn. Amor Vittone is Belladonna (Maleficent), terwyl Hannes Brümmer en Tiaan Rautenbach die twee goeie feë is. Vittone was onlangs ook in 7de Laan te sien as die ‘wilde’ Zelda wat behoorlik amok gemaak het in die Laan. Die sangeres is wyd geprys vir haar uitbeelding van dié karakter. Doringrosie word vervaardig deur Renier en Lise-Marie Keyser van Add-Life Productions. Dié egpaar is sedert 2007 bekend vir hul keurige oorspronklike Afrikaanse musiekspele soos Houtkruis, Ester, Aspoestertjie en Sneeuwitjie. Soos dié suksesverhale is Doringrosie ’n opwindende avontuur met iets vir almal: Kwinkslag-humor vir die ouers vervleg met die mooiste sprokieselemente vir die kinders. Doringrosie is te sien om 11:00, 15:00 en 19:30 op Saterdae en Sondae sowel as 19:30 op Donderdae en Vrydae. Kaartjies kos tussen R170 en R270 by Computicket of by enige Checkers. Vir groepbesprekings of spesiale afslag vir Winners Circle-lede, kontak die Emperors Palace-kaartjiekantoor by 011 928 1297.